b'\n_START_ARTICLE_\nVladislav 2. Jagello af Polen\n_START_SECTION_\nLitauen\n_START_PARAGRAPH_\nLidet er kendt af Jogailas tidlige liv, og selv hans f\xc3\xb8dselsdato er ikke sikker. Tidligere historikere har angivet f\xc3\xb8dsels\xc3\xa5ret 1352, men nyere forskning tyder p\xc3\xa5 et senere tidspunkt, omkring 1362. Han var efterkommer af Gediminas, sandsynligvis f\xc3\xb8dt i Vilnius. Hans for\xc3\xa6ldre var Algirdas, storhertug af Litauen, og dennes anden kone, Uliana, datter af Alexander 1., Storfyrste af Tver._NEWLINE_Det Storfyrstend\xc3\xb8mme Litauen, som Jogaila blev leder af i 1377, var en politisk enhed best\xc3\xa5ende af to f\xc3\xb8rende, men meget forskellige nationaliteter og to politiske systemer: etnisk Litauen i nordvest, og de store ruthenske omr\xc3\xa5der i det tidligere Kievske Rus, der omfattede arealer i det moderne Ukraine, Hviderusland og dele af det vestlige Rusland. I begyndelsen baserede Jogaila sit styre i den sydlige og \xc3\xb8stlige omr\xc3\xa5der, mens hans onkel, K\xc4\x99stutis, Fyrste af Trakai, fortsatte med at regere de nordvestlige omr\xc3\xa5der. Imidlertid satte Jogailas overtagelse af titlen efter sin far hurtigt dette system med to regenter under pres.'